Bakkery se onsmaaklike Oscar-koekiesDie omstrede koekies van Charly’s Bakery Foto: Twitter ŉ Gewilde bakkery in Kaapstad, Charly’s Bakery, moes Dinsdag om verskoning vra nadat sy reeks Oscar Pistorius-koekies ŉ wrang smaak in die mond gelaat het. Die koekies, wat in die lig van Pistorius se moordverhoor volgende week versier is, is deur talle gebruikers op sosiale media gekritiseer. Die bakkery het foto’s van die koekies op sy Twitter-rekening gepubliseer. Hulle het onder andere die slagspreuk van die bekende Nike-handelsmerk gebruik en geskryf, “Just do it. He did it.”, met ŉ foto van die atleet. Nike is die atleet se voormalige borg. Pistorius het sy vriendin, Reeva Steenkamp, verlede jaar op Valentynsdag deur ŉ toe badkamerdeur doodgeskiet. Hy voer aan hy het haar vir ŉ inbreker aangesien. Daar is ook ŉ koekie met ŉ foto van die atleet wat met uitgestrekte arms op die atletiekveld draf, met die woorde “And the oscar goes to jail”, ŉ woordspeling op die Oscar-toekennings wat Sondag uitgeloof word. Die bakkery het by die foto geskryf: “Onseker of hierdie in goeie smaak is, maar hulle proe baie lekker”. Die tweet is intussen uitgevee en die bakkery het op Facebook en Twitter herhaaldelik om verskoning gevra. “Ons het ŉ groot fout gemaak met die #OscarMedia-koekies en ons sak ons kop in skaamte. #WeAlwaysRememberReeva.” Die bakkery, wat al ŉ paar keer op realiteitstelevisie gesien is, is bekend vir sy lawwe kolwyntjies en indrukwekkende koekversiering. Die bakkery het bevestig die koekies was nooit te koop nie. Pistorius se moordverhoor begin Maandag. -SAPA